Die indrukwekkende binnekant
Die GUM-fasade vanaf Rooiplein
Die afdelingswinkel huisves onder meer luukse boetieks van Italiaanse modehuise - en die befaamde Italiaanse Grand Café Bosco, wat 'n uitsig oor die Rooiplein en die Lenin-mausoleum bied
GUM se historiese openbare ruskamer en toiletgeriewe uit die Tsaretydperk is gewilde besienswaardighede uit eie reg
GUM in die nag
Die afdelingswinkel GUM of GOeM (uitgespreek Ghoem) aan die oostekant van Rooiplein in Moskou beslaan die hele gebied tussen Nikolskaja- en Iljinka-straat in die historiese Kitai Gorod-sakebuurt. Dit het in 1921 sy huidige naam gekry (GUM het in die Sowjettyd gestaan vir Государственный Универсальный Магазин, Gossoedarstwenni Oeniwersalni Magazin of "Staatsafdelingswinkel"; vandag staan dit vir Главный Универсальный Магазин, Glawni Oeniwersalni Magazin of "Hoofafdelingswinkel").
Vanweë sy ligging aan Rooiplein, sy argitektuur en sy grootte (die verkooparea beslaan sowat 35 000 m2) is die GUM die bekendste inkoopsentrum in Rusland wat sy deure daagliks van tien uur voormiddags tot tien uur saans open.
Die gebou is in 1893 voltooi in dieselfde ou Russiese styl as die Historiese Staatsmuseum - met groot boogvensters wat aan Russies-Ortodokse kerkboukuns ontleen is en 'n fasade uit marmer, graniet en kalksteen. Dit het twee dekoratiewe torings asook 'n indrukwekkende glasdak wat drie gange bedek en uit sowat 60 000 stukke glas bestaan - ontleen aan oordakte winkelstrate soos dié in Parys, Londen of Milaan en voorheen ongekend in Rusland, net soos die elektriese hysbakke wat geïnstalleer is.
Van 1953 af tot met die verbrokkeling van die Sowjetunie was die GUM die land se vlagskip-afdelingswinkel wat nie gebuk gegaan het onder die konstante skaarste aan lewensmiddele van die sosialistiese ekonomie nie. Terwyl bepaalde soorte Russiese roomys slegs in Moskou geproe kon word, was GUM die enigste plek in die hoofstad waar die mees gesofistikeerde roomys-spesialiteite bedien is.
In die 1990's is die GUM geprivatiseer en aansienlik gerestoureer. Nadat dit 'n paar keer van eienaar verwissel het, het die supermarkketting Perekrjostok dit eindelik gekoop. Die naam is so verander dat die afkorting steeds GUM is. Vandag is dit 'n luukse inkoopsentrum met internasionale modes, 'n filiaal van die Russiese Respublica-boekwinkelketting en GUM Section | СЕК­ЦИЯ, 'n modeboetiek met internasionale en Russiese ontwerpersmodes.
GUM-ensiklopedie[wysig | wysig bron]
'n Groep outeurs onder leiding van die kunshistorikus Grigori Rewsin het die GUM-ensiklopedie in twee boekdele saamgestel wat in 2015 gepubliseer is - as 'n soort beskrywing van die lewe in Rusland, soos waargeneem deur die afdelingswinkel se toonvensters.
↑ gumsection.ru Besoek op 9 Mei 2020
↑ Russia Beyond, 23 Julie 2015: Geheimnisse des GUM: Stalins Tränen und Gagarins Chanel-Anzüge. Besoek op 9 Mei 2020
Argitektuur en ingenieurswese
Russia Beyond: Geschichte des GUM: Warum Stalin das ikonische Kaufhaus am Roten Platz zerstören wollte